SKRIFTLIG FORESPØRGSEL E-3526/00

af Hanja Maij-Weggen (PPE-DE) til Kommissionen

(13. november 2000)

Om: Ratificering af OECD's konvention mod bestikkelse af udenlandske embedsmænd i forbindelse med internationale forretningstransaktioner

I 1997 underskrev 21 lande OECD's konvention mod bestikkelse af udenlandske embedsmænd i forbindelse med internationale forretningstransaktioner.

Kan Kommissionen oplyse, hvilke EU-lande der i mellemtiden har ratificeret denne konvention, og hvilke endnu ikke?

Kan Kommissionen oplyse årsagerne til den langsommelige ratificering i nogle EU-medlemsstater?

Er Kommissionen klar over, at EU står svagt med sin kritik af korruption i lande i den tredje verden, når bestikkelse i tredjelande endnu ikke er forbudt i en række EU-lande?

Er Kommissionen klar over, at nogle EU-medlemsstater, hvor kynisk det end måtte være, opnår en konkurrencefordel på ordrer i tredjelande, fordi de stadig tillader bestikkelse, medens andre ikke længere gør det?

Hvad agter Kommissionen at gøre for at tvinge de pågældende efterladende EU-lande til hurtigt at gennemføre ratificeringen?

Svar afgivet på Kommissionens vegne af Antonio Vitorino

(8. januar 2001)

Til dato har Belgien, Danmark, Tyskland, Grækenland, Spanien, Frankrig, Italien, Østrig, Sverige, Finland og Det Forenede Kongerige ratificeret OECD's konvention mod bestikkelse (der har været i kraft siden februar 1999). Det forventes, at Irland, Luxembourg og Nederlandene vil følge efter ved udgangen af 2000 eller i

begyndelsen af 2001 og Portugal senere i 2001. Alle relevante oplysninger kan hentes på OECD's web-side: http://www.oecd.org/daf/nocorruption/annex2.htm

Det er almindeligt anerkendt, at det er gået temmelig hurtigt med at få OECD's konvention mod bestikkelse ratificeret og gennemført i forhold til andre konventioner. Kommissionen formoder imidlertid, at oven i de sædvanlige vanskeligheder med at ratificere internationale lovtekster er visse medlemsstater kommet bagefter med ratificeringen, fordi de sideløbende har skullet ratificere en række instrumenter angående korruption, som er udformet af henholdsvis Fællesskabet, Europarådet og OECD. De ønsker således at kunne vedtage deres nationale lovgivning, så den stemmer overens med alle disse internationale tekster, som er forskellige med hensyn til anvendelsesområde, idet EU's og Europa-Rådets konventioner er de mest vidtgående.

Kommissionen er enig med det ærede medlem i, at de pågældende lande vil miste deres kredibilitet, når de ikke fuldt ud opfylder de højeste internationale standarder mod bestikkelse og stadig fremhæver andre lande på grund af deres korruptionspraksis. Som nævnt vil alle medlemsstater snart have indført love, som det er muligt at håndhæve, og det vil gøre bestikkelse af alle udenlandske embedsmænd, også embedsmænd i internationale offentlige organisationer, til en strafbar forseelse. Kommissionen ønsker således at understrege, at kampen mod bestikkelse for første gang indgår som en del af Fællesskabets udviklingspolitik i henhold til den nyligt indgåede aftale mellem Fællesskabet og AVS-staterne (Lomé V), som blev undertegnet i juli 2000. Der er fastsat en konsultationsprocedure for alvorlige tilfælde af korruption med mulighed for suspension af bistanden. Instruktionshåndbogen fra den fælles tjeneste for eksterne forbindelser (SCR) for kontrakter vedrørende tjenesteydelser, leverancer og bygge- og anlægsarbejder, der indgås i forbindelse med Fællesskabets samarbejde med tredjelande, giver allerede mulighed for at suspendere eller annullere finansieringen af projekter, hvis der konstateres svigagtig adfærd i forbindelse med kontraktindgåelsen, eller hvis den kontraherende myndighed ikke træffer alle de nødvendige foranstaltninger for at korrigere en sådan situation.

På baggrund af ovenstående vil der ikke længere være stor uoverensstemmelse mellem medlemsstaternes lovgivninger i så henseende. Kommissionen ønsker at henlede det ærede medlems opmærksomhed på, at et af de vigtigste formål med OECD's konvention var at udligne forskellene i de forskellige lovgivninger om bestikkelse for at få fjernet sådanne uetiske konkurrencefordele, som det ærede medlem henviser til.

Fællesskabet er ikke part i OECD's konvention. Kommissionen har derfor ingen retlige midler til at påvirke medlemsstaternes ratificeringsprocedurer, selv om den er enig med det ærede medlem i, at det ville være højst ønskeligt med en hurtig ratificering fra de sidste medlemsstaters side. Kommissionen ønsker også at minde om, at den aktivt støttede forberedelserne til de to fælles holdninger fra Fællesskabet, som bidrog til udarbejdelsen af konventionen.